|  |  |  |  |  |
| --- | --- | --- | --- | --- |
| **Naziv nacrta odluke ili drugog općeg akta o kojem je savjetovanje provedeno** | | | **Nacrt prijedloga Zagrebačke strategije zaštite od nasilja u obitelji za razdoblje od 2023. do 2025. godine** | |
| **Nositelj izrade nacrta akta (gradsko upravno tijelo koje je provelo savjetovanje)** | | | **Gradski ured za socijalnu zaštitu, zdravstvo, branitelje i osobe s invaliditetom** | |
| **Vrijeme trajanja savjetovanja** | | | **24.11.2022.-24.12.2022.** | |
| **Metoda savjetovanja** | | | **Internetsko savjetovanje** | |
| **Redni broj** | **Predstavnici**  **javnosti**  **(pojedinac,**  **organizacija,**  **institucija)** | **Primjedba/prijedlog** | **Očitovanje o primjedbi/ prijedlogu**  **- prihvaća se**  **- djelomično se prihvaća**  **- ne prihvaća se**  **- primljeno na znanje**  **- nema primjedbi/ prijedloga** | **Razlozi ne prihvaćanja** |
| 1. | **M.P.V.** | Apsolutno poticati i razvijati kod svih žrtava ,odnosno potencijalnih žrtava da prijave nasilje. Bilo verbalno ,ekonomsko ,psihičko ili fizičko. Raditi radionice i tribine o zlostavljanju da se prijavi sto više osoba (bez obzira na spol ) da znaju kako se ponašati i kako prepoznati samo zlostavljanje. | **Prihvaća se** |  |
| 2. | **J.R.** | Predlažem da se Nacrt prijedloga Zagrebačke strategije zaštite od nasilja u obitelji za razdoblje od 2023. – 2025. uskladi s Poveljom EU o temeljnim pravima koja je dokument koji sadrži smjernice na području zaštite ljudskih prava. U navedenoj se povelji niti jedan članak ne odnosi na zaštitu od nasilja u obitelji izričito, ali se mnogi članci indirektno odnose na temu kao npr. Ljudsko dostojanstvo; Pravo na integritet osobe; Zabrana mučenja i nečovječnog ili ponižavajućeg postupanja ili kazne; Pravo na slobodu i sigurnost te Poštovanje privatnog i obiteljskog života.  https://eur-lex.europa.eu/legal-content/HR/TXT/PDF/?uri=CELEX:12016P/TXT | **Prihvaća se** |  |
| 3. | **J.R.** | Usporedbom sadržaja Strategije za razdoblje od 2018. - 2022. i ovog nacrta prijedloga, uočavam izmjene kod nositelja tj. suradnika u provedbi  određenih mjera.  Npr.:  - 1. Prevencija nasilja u obitelji, Mjera br.2, pod suradnicima u provedbi nije naveden Gradski ured za obrazovanje, sport i mlade, a imenovani ured se također bavi temama prevencije obiteljskog nasilja kroz financiranje udruga. Smatram kako bi Gradski ured za obrazovanje, sport i mlade također trebao biti uključen. | **Prihvaća se** |  |
| 4. | **J.R.** | Podrška posebno ranjivim skupinama žrtava nasilja u obitelji, Mjera 2, navedeno razdoblje provedbe je isključivo 2023. Predlažem da rok provedbe bude  kontinuirano. | **Prihvaća se** |  |
| 5. | **J.R**. | Senzibilizacija javnosti, Mjera br.2, također je u prethodnoj strategiji nositelj bio Gradski ured za socijalnu zaštitu, zdravstvo, branitelje i osobe s invaliditetom, a sada nije naveden već su navedeni gradski uredi koji nisu primarno nadležni za provođenje strategije. Sukladno navedenom, predlažem Gradski ured za socijalnu zaštitu, zdravstvo, branitelje i osobe s invaliditetom kao nositelja navedene mjere, a ostale gradske urede kao suradnike u provedbi. | **Prihvaća se** |  |
| 6. | **Pravobraniteljica za ravnopravnost spolova** | Predlaže da se u Nacrt uvrsti odredba prema kojoj bi se riječi i pojmovni sklopovi koji imaju rodno značenje, bez obzira jesu li u Nacrtu korišteni u muškom ili ženskom rodu, odnosili na jednak način na muški i ženski rod. Navedeno bi bilo u skladu sa člankom 43. Zakona koji glasi: „Riječi i pojmovni sklopovi koji imaju rodno značenje bez obzira jesu li u zakonima ili drugim propisima korišteni u muškom ili ženskom rodu odnose se na jednak način na muški i ženski rod.“ | Prihvaća se |  |
| 7. | **Pravobraniteljica za ravnopravnost spolova** | Predlaže uvrstiti odredbu koja će, sukladno članku 17. Zakona o ravnopravnosti spolova, propisivati da svi statistički podaci i informacije o osobama, koji se prikupljaju, evidentiraju i obrađuju, moraju biti iskazani po spolu. Ovo je posebice važno u kontekstu praćenja provedbe Nacrta, gdje se kod pokazatelja uspješnosti pojedinih mjera navodi broj osoba koje su ostvarile/koristile neko pravo (npr. kod stambenog zbrinjavanja žrtava). | **Prihvaća se** |  |
| 8. | **Pravobraniteljica za ravnopravnost spolova** | Navedeno je kako je, u razdoblju provedbe strategije od 2018. do 2022., prema evidenciji Gradskog ureda za obrazovanje, sport i mlade, o broju prijava nasilja u osnovnim i srednjim školama, evidentirano 555 (66%) prijava nasilja u osnovnim školama i 287 (34%) prijava nasilja u srednjim školama. Pravobraniteljica smatra zabrinjavajućim podatak da osnovne škole prednjače po broju prijava nasilja te da djeca već u tako ranoj dobi djetinjstva čine nasilje odnosno da su izložena nasilju. S tim u vezi, Pravobraniteljica ukazuje kako se kroz svoj rad i djelovanje kontinuirano zalaže za edukaciju kao jedan od ključnih mehanizama u prevenciji nasilja. Upravo iz tog razloga, Pravobraniteljica predlaže da se u „Mjeri 1. Provedba preventivnih aktivnosti u sustavu odgoja i obrazovanja te sustavu zdravstva“ uvrsti i osiguravanje edukacija za odgojno obrazovne djelatnike/ce u promicanju rodne ravnopravnosti. | **Primljeno na znanje** | U 5. području djelovanja nacrta prijedloga Zagrebačke strategije zaštite od nasilja u obitelji za razdoblje do 2023. do 2025. godine naziva „Unaprjeđenje međuresorne suradnje i izobrazba stručnjakinja i stručnjaka koje/i rade u području zaštite od nasilja u obitelji“ u Mjeri 3.“Izobrazba stručnih osoba o problematici nasilja u obitelji s naglaskom na rodnu perspektivu“ kojoj su nositelji  Gradski ured za socijalnu zaštitu, zdravstvo, branitelje i osobe s invaliditetom, i Dom „Duga – Zagreb“, a suradnici u provedbi Povjerenstvo za ravnopravnost spolova Gradske skupštine Grada Zagreba, odgojno-obrazovne ustanove, ustanove socijalne skrbi, zdravstvene ustanove, organizacije civilnog društva, policija te sustav pravosuđa nabrojana je aktivnost održavanja stručnih skupova i specijaliziranih edukacija za djelatnice i djelatnike gradskih upravih tijela, odgojno-obrazovne djelatnice i djelatnike, djelatnice i djelatnike u sustavu socijalne skrbi, zdravstva, policije, pravosuđa i organizacija civilnog društva. Tim postojećim prijedlogom mjere nacrta prijedloga akceptiran je prijedlog pravobraniteljice. |
| 9. | **Pravobraniteljica za ravnopravnost spolova** | S obzirom na centraliziranost Republike Hrvatske i činjenicu da veliki broj stanovništva Republike Hrvatske gravitira glavnom gradu, Zagrebu, Pravobraniteljica smatra da bi trebao postojati veći broj skloništa na području Grada Zagreba te da bi trebalo detaljnije i konkretnije, surađujući s nadležnim institucijama Republike Hrvatske, utanačiti način i sredstva financiranja skloništa na području Grada Zagreba te dogovoriti otvaranje (i/ili izgradnju) novih skloništa koje bi, financirali (ili na neki drugi način potpomogli) Grad Zagreb kao lokalna odnosno područna (regionalna) samouprava i nadležne institucije Republike Hrvatske. Dakle, prijedlog Pravobraniteljice je, ostvariti međuinstitucionalnu suradnju tijela lokalne odnosno područne (regionalne) samouprave i nadležnih institucija Republike Hrvatske te detaljno razraditi način i sredstva financiranja skloništa na području Grada Zagreba te otvoriti (i/ili izgraditi) nova skloništa. Naime, u „Mjeri 1. Osiguravanje financijske potpore radu skloništa i/ili savjetovališta za žrtve nasilja u obitelji i za žrtve seksualnog nasilja“, pod aktivnostima stoji „osiguranje kontinuirane financijske potpore radu skloništa i savjetovališta za žrtve nasilja u obitelji čiji je osnivač Grad Zagreb“ što Pravobraniteljica pozdravlja, međutim, ujedno i smatra kako bi financijsku potporu Grada Zagreba trebalo planirati i urediti na takav način koji će doista omogućiti konkretne rezultate u vidu otvaranja (i/ili izgradnje) novih skloništa te, s tim u vezi, a kako je gore već rečeno, inicirati, poticati i u konačnici ostvariti suradnju s institucijama Republike Hrvatske i tako raspodijeliti troškove oko financiranja (ukoliko Grad Zagreb nema dovoljno financijskih sredstava da samostalno financira otvaranje (i/ili izgradnju) novih skloništa. | **Primljeno na znanje** | Grad Zagreb bio je prva lokalna zajednica na razini Republike Hrvatske koja je 2005. godine osnovala vlastito sklonište tj. prvu ustanovu socijalne skrbi koja pruža usluge smještaja za žrtve nasilja u obitelji i to putem osnivanja Doma za djecu i odrasle žrtve obiteljskog nasilja „Duga – Zagreb“ (u daljnjem tekstu: Dom „Duga – Zagreb“) koji je započeo s radom 2007. godine. Grad Zagreb kao osnivač ustanove u potpunosti financira djelatnost doma, a koja se sastoji od socijalnih usluga smještaja, savjetovališta te psihosocijalnog tretmana počinitelja nasilja u obitelji (manji dio sredstava za rad podmiruje se iz sredstava Ministarstva pravosuđa i uprave). Dom „Duga – Zagreb“ ima rješenje o ispunjavanju minimalnih uvjeta za pružanje socijalnih usluga te može osigurati smještaj u sklonište za 25 žrtava nasilja u obitelji.  Uz Dom „Duga – Zagreb“, Grad Zagreb redovito, putem trogodišnjih natječaja, financira smještaj u sklonište udruge „Autonomna ženska kuća Zagreb“. Navedena udruga nema utvrđen kapacitet za pružanje usluga smještaja no može smjestiti 31 ženu žrtvu nasilja. Putem natječaja za organizacije civilnog društva financira se i udruga „Ženska pomoć sada“ koja ima utvrđen kapacitet za smještaj 8 žrtava nasilja u obitelji. Uz područje Grada Zagreba u kojem djeluju tri skloništa za žrtve nasilja, na području Zagrebačke županije djeluje i jedno sklonište za žrtve nasilja čiji je osnivač Caritas Zagrebačke nadbiskupije te može smjestiti 19 žrtava nasilja. Na području zagrebačkog prstena ukupno je 83 mjesta za smještaj žrtava nasilja u obitelji u skloništa.  Nadalje, Grad Zagreb je s osobitom pozornošću proučio Izvješće Republike Hrvatske o provedbi Konvencije Vijeća Europe o sprečavanju i borbi protiv nasilja nad ženama i nasilja u obitelji izrađeno u 2022. godini. Izvješćem je naglašeno da Ministarstvo rada, mirovinskoga sustava, obitelji i socijalne politike prati popunjenost smještajnih kapaciteta svih skloništa na dvotjednoj razini te podaci pokazuju popunjenost smještajnih kapaciteta do najviše 60%. Takvi podaci još uvijek ukazuju na slobodne kapacitete unutar mreže skloništa za žene žrtve nasilja i žrtve nasilja u obitelji. Što se tiče smještajnog kapaciteta po županijama, sukladno Izvješću, Grad Zagreb i Zagrebačka županija (podaci se vode zajedno te ubrajaju i Caritas Zagrebačke nadbiskupije) ima kapacitet 83. Druga sljedeća je Primorsko – goranska s 49 mjesta. Naglašavamo da ako bi došlo do značajnog nedostatka mjesta u skloništima, što do sada nije bio slučaj, Grad Zagreb bi u suradnji s institucijama Republike Hrvatske iznašao rješenje za smještaj žene žrtava nasilja i žrtve nasilja u obitelji. Važno je naglasiti da redovitim i višegodišnjim praćenjem podataka o smještenim žrtvama nasilja u obitelji u skloništa na području Grada Zagreba uočavamo trend da oko 50 % smještenih žrtava ima prebivalište izvan Grada Zagreba.  Treba naglasiti i da je usvojenim Nacionalnim planom razvoja socijalnih usluga u Republici Hrvatskoj za razdoblje od 2021. do 2027. godine napravljena analiza dostupnosti socijalnih usluga po županijama te je razložno da Grad Zagreb ima dostupne usluge savjetovanja, psihosocijalne podrške i smještaja dok nedostaje usluga organiziranog stanovanja (koja po istoj analizi nedostaje i u ostalih dvadeset (20) županija što znači da je razvoj te usluge u samim začecima).  Kako bi se osigurala geografski ravnomjerna rasprostranjenost usluge privremenog smještaja u kriznim situacijama u skloništu, ministarstvo nadležno za obitelj i socijalnu politiku svojom se odlukom obvezalo poduzeti i podržati mjere u svrhu osnivanja skloništa radi omogućavanja sigurnost smještaja i proaktivne pomoći žrtvama na području županija u kojima te usluge nisu dostupne.  Odluka o osiguravanju geografski ravnomjerne rasprostranjenosti usluge skrbi izvan vlastite obitelji u skloništu za žene žrtve nasilja i žrtve nasilja u obitelji od 26. veljače 2020. godine (KLASA: 022-06/19-02/44, URBROJ: 519-01/20-5-17) navodi da je temeljem podataka Ministarstva za demografiju, obitelj, mlade i socijalnu politiku o pružateljima socijalnih usluga skrb izvan vlastite obitelji u skloništu za žene žrtva nasilja i žrtve nasilja u obitelji dostupna u Gradu Zagrebu (uz još 14 županija) te da nije dostupna u šest županija.  U cilju osiguravanja geografski ravnomjerne rasprostranjenosti usluge skrbi izvan vlastite obitelji u skloništu za žene žrtve nasilja i žrtve nasilja u obitelji, Ministarstvo se obvezuje podržati i poduzeti mjere kako bi se osiguralo osnivanje skloništa radi omogućavanja sigurnog smještaja i proaktivne pomoći žrtvama, osobito ženama i njihovoj djeci, te pružanja usluge skrbi izvan vlastite obitelji za žene žrtve nasilja i žrtve nasilja u obitelji na području šest županija koje nemaju osigurane te usluge.  Ministarstvo je u međuvremenu osiguralo 357 mjesta u skloništima za područje Republike Hrvatske te je time pokriveno područje cijele države. |
| 10. | **Pravobraniteljica za ravnopravnost spolova** | Posebnu pažnju bi trebalo posvetiti i položaju nekih ranjivih skupina kao što su žene ovisnice koje su ujedno i žrtve nasilja. Žene ovisnice su, naime, specifična skupina izložena riziku višestruke diskriminacije stoga je Pravobraniteljica ukazivala na potrebu kontinuirane senzibilizacije i osvještavanja društva pri čemu je isticala potrebu sustavnog praćenja ove problematike i s rodnog aspekta. Upravo jedna od preporuka Pravobraniteljice iz njezinog Izvješća o radu za 2021. odnosi se i na potrebu razmatranja osnivanja sigurne kuće koja bi bila specijalizirana za žrtve obiteljskog i partnerskog nasilja koje su ujedno ovisnice ili na prilagođavanje postojeće sigurne kuće njihovim specifičnim potrebama. Upravo iz tog razloga, Pravobraniteljica predlaže da se navedeno unese u ovo područje Nacrta. | **Primljeno na znanje** | Grad Zagreb svjestan je činjenice da pojedine žrtve nasilja u obitelji mogu imati problem ovisnosti o psihoaktivnim tvarima, alkoholu ili nekim drugim sredstvima ovisnosti. Budući da je ovisnost primarno zdravstveno stanje tj. bolest te je nužna zdravstvena skrb tj. liječenje, a skloništa za žrtve nasilja pružaju socijalne usluge u okviru djelatnosti socijalne skrbi koja je utvrđena Zakonom o socijalnoj skrbi (Narodne novine, br. 18/22, 46/22, 119/22), nisu u mogućnosti pružiti potrebnu skrb. Ističemo da je na smještaju u skloništima na području Grada Zagreba preko 60% djece.  Međutim, skloništa primaju osobe koje su završile s postupkom liječenja te su pod liječničkim nadzorom. Dapače, osnažuju žrtve nasilja u obitelji u njihovoj rekonvalescenciji.  Međutim, pozdravljamo Vašu inicijativu u promišljanju novog modela za žene ovisnice koje su ujedno i žrtva nasilja te će se Grad Zagreb rado uključiti u javnu raspravu po tom pitanju. |
| 11. | **Pravobraniteljica za ravnopravnost spolova** | U trećem području djelovanja „III. PODRŠKA POSEBNO RANJIVIM SKUPINAMA ŽRTAVA NASILJA U OBITELJI“ Pravobraniteljica ističe kako bi u „Mjeru 4. Unapređivanje sustava zaštite prava i položaja žrtava nasilja u obitelji – LGBTIQ+ osoba, pripadnica i pripadnika nacionalnih manjina, osoba pod međunarodnom zaštitom“ trebalo unijeti točku kojom se uređuje pitanje žena tražiteljica međunarodne zaštite. Naime, što se tiče žena pod međunarodnom zaštitom u Republici Hrvatskoj, Pravobraniteljica ističe kako veliki broj žena migrira zbog nasilja u obitelji, prisilnih brakova i genitalnog sakaćenja stoga je razvidno da žene i djevojčice koje traže međunarodnu zaštitu imaju drugačije probleme od muškaraca i dječaka. Upravo iz tog razloga, važno je provoditi edukacije o njihovim problemima te osigurati da na adekvatan način budu informirane o svojim pravima i obvezama kao žrtve nasilja u obitelji. S tim u vezi, važno je za sve žene i djevojčice, posebno žrtve nasilja u obitelji, osigurati dostupnost prevoditeljica ženskog spola.  Nastavno na gore navedeno, Pravobraniteljica predlaže da se u zdravstvenim ustanovama i drugim ustanovama u vlasništvu Grada Zagreba osiguraju edukacije stručnjaka/inja o specifičnim potrebama žena tražiteljica međunarodne zaštite i naravno onih kojima je odobrena međunarodna zaštita, a koje su u višestrukim rizicima od diskriminacije te da se primjeni rodno senzibilni pristup u radu s njima. S tim u vezi, Pravobraniteljica predlaže da se u ovo područje djelovanja, konkretno, u Mjeru 4. unese točka kojom će se propisati educiranje djelatnika/ca zdravstvenih i drugih ustanova u vlasništvu Grada Zagreba o specifičnim potrebama žena tražiteljica međunarodne zaštite te onih kojima je odobrena međunarodna zaštita, pravovremeno i razumljivo informiranje o njihovim pravima i obvezama kao žrtve nasilja u obitelji na način da na svim relevantnim internetskim stranicama Grada Zagreba stoje informacije o mogućnosti i važnosti prijavljivanja svih oblika nasilja na odgovarajućim stranim jezicima, kao i da im se omogući pravo na prevoditeljicu ženskog spola, a što je od posebne važnosti kod uzimanja rodno osjetljivih iskaza žena. | **Djelomično se prihvaća** | Upotpunit će se korisničke skupine u Mjeri 4. na način da se nadodaju i „tražiteljice i tražitelji međunarodne zaštite“ budući da je do sada Grad Zagreb putem javnih natječaja za organizacije civilnog društva podupirao projekte koji se tiču upravo tražiteljica i tražitelja međunarodne zaštite, a koje/i su žrtve nasilja u obitelji ili seksualnog nasilja. Uz to, putem europskog projekta „Connection“ u 2022. godini educirani su zdravstveni djelatnici kao i djelatnici sustava socijalne skrbi o integraciji.  U vezi drugih prijedloga, Grad Zagreb prva je lokalna zajednica koja je donijela Akcijski plan Grada Zagreba za integraciju tražitelja međunarodne zaštite i osoba kojima je odobrena međunarodna zaštita za 2022. godinu. Među aktivnostima, su između ostalog, i edukacija kao i prevođenje. Budući da je proces izrade novog Akcijskog plana za buduće razdoblje u tijeku, prijedlozi pravobraniteljice za ravnopravnost spolova razmatrat će se u okviru tog dokumenta. |
| 12. | **Pravobraniteljica za ravnopravnost spolova** | Jedna od preporuka Pravobraniteljice iz navedenog područja odnosi se i na poduzimanje daljnjih mjera u cilju uvođenja rodno osjetljivog proračuna na lokalnoj i područnoj (regionalnoj) razini, a kako bi se sukladno analizi potreba financirale usluge pružanja savjetodavne podrške i smještaja za žrtve rodno utemeljenog nasilja, kao i stambeno zbrinjavanje po izlasku iz skloništa. Stoga bi se i navedena problematika svakako trebala uvrstiti u Nacrt. | **Primljeno na znanje** | Grad Zagreb usvojio je Akcijski plan Grada Zagreba za provedbu Europske povelje o ravnopravnosti žena i muškaraca na lokalnoj razini za razdoblje od 2021. do 2025. godine. Temeljna načela Povelje koja je Grad Zagreb obvezan poštivati su, između ostaloga, da je za poboljšanje ravnopravnosti žena i muškaraca nužno uključivanje rodne perspektive u sve aktivnosti lokalne i regionalne uprave. Rodna perspektiva mora se uzeti u obzir pri planiranju politika, metoda i instrumenata koje utječu na svakodnevni život lokalnog stanovništva, npr. primjenjujući "rodno osviještenu politiku" i "rodno osjetljivi proračun". U tu svrhu moraju se analizirati i uzeti u obzir iskustva žena na lokalnoj razini, uključujući i uvjete u kojima žive i rade.  Aktivnost 1.9.1. glasi „Izrada analize proračunskih rashoda Grada Zagreba s ciljem procjene njihova utjecaja na položaj žena i muškaraca, restrukturiranje proračuna na temelju rodne analize te uvođenje rodno osviještene politike u proračunske procese kao kategorije za analizu (druga i treća faza uvođenja rodno osjetljivog proračuna).“ Nositelji te aktivnosti su Povjerenstvo za ravnopravnost spolova Grada Zagreba, Gradski ured za kulturu, međugradsku i međunarodnu suradnju i civilno društvo u suradnji s Gradskim uredom za financije i organizacijama civilnog društva.  Povjerenstvo za ravnopravnost spolova Grada Zagreba na 9. sjednici, 28. rujna 2022., donijelo je  Program rada Povjerenstva za ravnopravnost spolova Grada Zagreba za 2023. u kojem navodi svoje programska zadaće. Programske zadaće se, između ostaloga, provođenje edukacija i drugih aktivnosti vezanih za analizu proračuna iz rodne perspektive s ciljem utvrđivanja stvarnog utjecaja javnih prihoda i rashoda na muškarce i žene te predlaganje mjera za implementaciju rodnog proračuna u sve proračunske procese.  Navedeno Povjerenstvo je izradilo studiju „Rodna analiza proračuna Grada Zagreba za razdoblje od 2019. do 2021. godine“ u suradnji s dionicima iz akademske zajednice i predstavnicima/cama gradskih upravih tijela. |